b"\n_START_ARTICLE_\nLysakerkretsen\n_START_PARAGRAPH_\nLysakerkretsen var et norsk kultur- og kunstnermilj\xc3\xb8 rundt 1900 knyttet til personer som holdt til p\xc3\xa5 Lysaker i B\xc3\xa6rum kommune vest for Oslo. _NEWLINE_Milj\xc3\xb8et hadde sitt utspring fra Fleskumsommeren 1886 da kunstnere m\xc3\xb8ttes p\xc3\xa5 Fleskum g\xc3\xa5rd ved D\xc3\xa6livannet, og som en avlegger etter avd\xc3\xb8de Marens Sars's litter\xc3\xa6re salong. Dit flyttet blant andre malerne Gerhard Munthe og Erik Werenskiold, som ble milj\xc3\xb8ets lederskikkelse, samt Fridtjof Nansen og Eva Nansen. Kjernen i Lysakerkretsen bestod delvis av de samme kunstnerne som tidligere hadde v\xc3\xa6rt sentrale Fleskummalere._NEWLINE_Mange av de som regnes til denne gruppa, var malere. Foruten Werenskiold og Munthe var Eilif Petersen, Harriet Backer og Kitty Kielland en del av milj\xc3\xb8et, og begrepet Lysakerkretsen brukes s\xc3\xa6rlig innen norsk kunsthistorie. Kretsen omfattet dessuten flere tonengivende forfattere og vitenskapsfolk, deriblant spr\xc3\xa5kmannen Moltke Moe, forfatteren Nordahl Rolfsen, kunsthistorikeren Andreas Aubert, professorene Ernst og Ossian Sars, sangeren Thorvald Lammers (hans kone Mally Lammers) og redakt\xc3\xb8r Ola Thommessen. Ogs\xc3\xa5 kunstnerekteparene Tilla og Otto Valstad og  Arne og Hulda Garborg, samt forfatterne Rasmus L\xc3\xb8land, Kristoffer Uppdal, Oskar Braaten og Johan Bojer fra den s\xc3\xa5kalte Kunstnerdalen (Asker) tilh\xc3\xb8rte Lysakerkretsen kunsthistorisk, men politisk og i m\xc3\xa5lstriden sto Lysaker- og Askerkretsen ofte i motsetning til hverandre. _NEWLINE_Lysakerkretsen var s\xc3\xa6rlig opptatt av \xc3\xa5 styrke Norge som nasjon, bygge samfunnet og fremme tradisjonell norsk kultur. Malerne var modernister, og bildene hadde nasjonale elementer. _NEWLINE_Lysakerkretsen og deres nasjonale og pedagogiske prosjekt m\xc3\xb8tte kritikk blant annet fra maleren Christian Krohg, lederen for den eldre Kristiania-bohemen. Ogs\xc3\xa5 Edvard Munch representerte en motsetning med sine ekspressive malerier med psykologiske motiver."